Die wêreld het in afgryse op hul selfone en TV skerms toegekyk hoe die beroemde Notre Dame katedraal en kunsgalery in Parys, Frankryk, in vlamme gehul staan nadat ’n brand verlede nag onverklaarbaar uitgebreek het. Skade van miljarde euros is berokken.
Brandbestryders het verbete geveg om die verwoestende brand onder beheer te bring. Die dak is heeltemal vernietig, maar brandbestryders kon daarin slaag om te keer dat die hoofkloktorings en buitemure ineenstort. Die brand het net voor 19:00 uitgebreek, enkele minute na die katedraal vir die dag vir die publiek gesluit is.
Nooddienswerkers kon egter daarin slaag om 'n groot hoeveelheid van die onvervangbare kunswerke en ander kosbaarhede in die gebou te red. Pres. Macron het onderneem dat die katedraal in volle glorie herstel sal word.
Die Notre Dame is een van die beste voorbeelde van die Gotiese boustyl in die wêreld, asook een van Parys se bekendste toeriste-aantreklikhede met ‘n daaglikse besoekerstal van sowat 30 000. Intussen stroom vrywillige donasies vir die restourasie in en staan die totale bedrag op hierdie stadium op sowat R5 miljard.
Kyk 'n videogreep van die brandende Notre Dame hier
Die internasionaal-gewilde rooibostee en verwante produkte blyk nou met sy sjokoladeprodukte ŉ gunsteling te wees onder sjokolateurs wêreldwyd. Die SA Rooisbosraad het bekendgemaak dat die $103 miljard sjokoladebedryf in die wêreld suksesvol gepenetreer is dat dit die groenlig ontvang het van die toonaangewende SA sjokolade-franchise Le Chocolatier.
Volgens die Sweedse sjokoladevervaardiger, Daniel Waldis, wat die Suid-Afrikaanse franchise Le Chocolatier besit, is rooibos en sjokolade ’n uitstekende kombinasie omdat dit baie van dieselfde eienskappe bevat. Die internasionale eerstewêreld voedselmark is tans op soek na gesonder opsies en rooibos is geïdentifiseer as ’n natuurlike opsie vir sjokolade omrede dit ryk is aan anti-oksidante en steeds ŉ natuurlike soet smaak bevat.
Op die Wêreld Skolerugbyfees wat 25 – 30 Maart 2019 op die velde van Paul Roos Gimnasium te Stellenbosch gehou is en waarin 10 uitgesoekte SA Skole teen 10 uitgesoekte buitelandse skole meegeding het, het die SA skole hul buitelandse eweknieë behoorlik ore aangesit. So bv. het Grey Kollege van Bloemfontein vir Christchurch Boys High School, wat al 46 All Blacks opgelewer het, met 73 – 26 verslaan.
Jare gelede in 1970 toe die Springbokke teen die destydse All Black, wat vooraf as superwesens uitgemaak is, het Frik du Preez gesê: “Toe ons in die eerste skrum sak, het ons geweet hulle is ook maar net vlees en bloed”. Dit lyk of hierdie selfde benadering nou geld by die skoolseuns – 'n les wat die bokke van vandag op senior vlak gerus kan leer.
Van die ander uitslae op die afgelope Wêreld Skolerugbyfees: Glenwood vs John McGlashan College 32-17 / Monument 32 Hartpury College 32-21 / Paarl Gim vs Africa Pacific Dragons 50-24 / Affies vs Italian All-Stars 36-12 / Boland Landbou vs Napier Boys' High School 30-25 / Hilton College vs USA Schools XV 43-0 / Paul Roos vs Southland Boys' High School 93-5.
Bladsy 4 van 97